Anne Grete Holmsgaard (SF), 2006-01-27:
Jeg vil godt starte med at sige, at jeg synes, det er positivt, at det ikke er et forslag om boykot, Enhedslisten har fremsat, men derimod et forslag, der handler om Euro-Middelhavs-associeringsaftalen med Israel.
Jeg siger det, fordi hr. Kiel også har talt om boykot undervejs.
I SF har vi støttet både denne og andre associeringsaftaler – der er jo temmelig mange af dem – med landene omkring Middelhavet og andre steder, men vi har bestemt ikke gjort det ukritisk.
Vi er stærkt optaget af, at EU tager sine egne aftaler dybt alvorligt, og jeg vil godt tage fat i det, udenrigsministeren sagde i sit indlæg, hvor han understregede, at det er afgørende, at vi udnytter de muligheder, der ligger i aftalen for at føre en kritisk dialog med Israel.
Jeg må sige, at jeg desværre synes, at EU på dette område leverer dobbeltmoral og også arbejder med dobbelte standarder.
Det synes jeg er et stort problem, og jeg vil godt komme med nogle eksempler på det.
Muren – nogle kalder den hegnet – er jo i vid udstrækning opført på besat jord og dømt illegitim af den internationale domstol i Haag.
Det bakker EU ikke op, og det mener jeg er et stort problem.
Østjerusalem:
For ganske få måneder siden afgav EU’s egen mission i Østjerusalem en rapport om Østjerusalem, som både er et vældig godt analysedokument og indeholder en række anbefalinger, men alligevel blev denne rapport stoppet undervejs.
De palæstinensiske partier, der stillede op til det valg, der netop er afholdt, har alle sammen skrevet under på en code of conduct om at respektere international lov.
Jeg synes, det er godt, de har skrevet den under, og her har EU spillet en vigtig rolle i arbejdet med at få dem til at skrive under.
Men når vi vender blikket mod Knesset i Israel, må vi jo desværre konstatere, at en række af partierne i Knesset ikke ville skrive under på en tilsvarende aftale.
Det næste, jeg vil nævne, er, at EU aldrig for alvor har konfronteret Israel med dets manglende overholdelse af Genèveaftalerne, og Israels blokering af mulighederne for at få det, man kan kalde en bæredygtig økonomi i selvstyreområderne.
Det er en kurs, der har svækket muligheden for at komme af med korruptionen i Fatah, som vi alle sammen kender til, og dermed også har banet vejen for den meget store valgsejr, Hamas vandt her for ganske nylig, og heller ikke her mener jeg, at EU for alvor har taget fat i problemet.
Jeg mener, det må stå klart, at aftaler skal være baseret på Rule of Law, på internationale konventioner og på internationale retsforhold og retstilstande, og derfor mener jeg, vi bør bruge denne anledning til simpelt hen at gennemgå associeringsaftalen og se, på hvilke områder Israel overholder reglerne, og på hvilke områder Israel ikke overholder reglerne.
Jeg vil godt understrege, at for os at se burde det faktisk være tilfældet for alle associeringsaftalerne, for vi har jo associeringsaftaler med andre lande, som ikke fuldt ud respekterer menneskerettighederne.
Men jeg synes, det kunne være fornuftigt at bruge denne anledning til simpelt hen at gennemgå aftalen med Israel i det videre arbejde.
Jeg må sige, at jeg er bekymret over, at EU står så svagt i forhandlingerne i Mellemøsten.
Det er stadig USA, der er meget dominerende på scenen.
Jeg er udmærket klar over, at med de regler, EU har for udenrigspolitik, er det ikke let for EU at fylde godt op i landskabet, men ikke desto mindre finder jeg det meget vigtigt, at EU kommer til at spille en meget mere offensiv rolle i arbejdet på at få løst Mellemøstenkonflikten, få den bilagt og få etableret en situation med to stater i området.